Τασκένδη

Η Τασκένδη (Ουζμπεκικά: Тошкент/Toshkent, Ρωσικά: Ташкент) είναι η πρωτεύουσα του Ουζμπεκιστάν, καθώς επίσης και της επαρχίας της Τασκένδης. Ο πληθυσμός της πόλης το 2020 ήταν 2,5 εκατομμύρια κάτοικοι και αποτελεί μία εκ των μεγαλύτερων πόλεων μεταξύ των κρατών μελών της ΚΑΚ.

Μέχρι το 16ο αιώνα η πόλη ήταν γνωστή ως Τσασκάντ (Chashkand), ενώ στη συνέχεια μετονομάστηκε σε Τασκάντ δηλαδή «πέτρινη πόλη».

Είναι μια πόλη που παρά την τοποθεσία της, είναι πολυεθνική και έχει ευρωπαϊκή χροιά.

Ιστορία 
Η Τασκένδη ιδρύθηκε γύρω στον 5ο - 3ο αιώνα π.Χ. και από θρησκευτική άποψη περιήλθε υπό την επιρροή του Ισλάμ τον 8ο αιώνα μ.Χ. Το 1219 καταστράφηκε από τον Τζένγκις Χαν. Το 1809 ο πληθυσμός της πόλης έφτανε τους 100.000 κατ. και ήταν μία από τις πλουσιότερες πόλεις της κεντρικής Ασίας. Το 1865 η πόλη καταλήφθηκε από τον ρωσικό στρατό. Ο σιδηρόδρομος της Κασπίας έφθασε στην περιοχή το 1889, και μαζί με τους εργάτες που τον κατασκεύαζαν, έφτασε και η επανάσταση των Μπολσεβίκων. Το 1918 η Τασκένδη έγινε πρωτεύουσα της Αυτόνομης Σοβιετικής Δημοκρατίας του Τουρκεστάν. Το 1930 με την αλλαγή των συνόρων η πόλη συμπεριλήφθηκε εντός της Σοβιετικής Σοσιαλιστικής Δημοκρατίας του Ουζμπεκιστάν, αποτελώντας πρωτεύουσά της, ενώ μέχρι τότε ήταν η Σαμαρκάνδη.

Μετά το Δεύτερο Παγκόσμιο Πόλεμο και τον ελληνικό εμφύλιο η πόλη δέχτηκε και αρκετούς Έλληνες κομμουνιστές πρόσφυγες, που δημιούργησαν εκεί ελληνική κοινότητα, οι οποίοι μετά την μεταπολίτευση, το 1974, άρχισαν σταδιακά να επαναπατρίζονται στην Ελλάδα με αποτέλεσμα σήμερα να έχουν απομείνει ελάχιστοι, κυρίως ηλικιωμένοι. Κατά την πτώση της Σοβιετικής Ένωσης, το 1991, η Τασκένδη ήταν η τέταρτη σε πληθυσμό πόλη του Σοβιετικού κράτους. Σήμερα, αρκετοί Ρώσοι και άλλοι εσωτερικοί μετανάστες έχουν εγκαταλείψει την πόλη από την διάλυση της Σοβιετικής Ένωσης και έπειτα, αλλά τα ρωσικά χρησιμοποιούνται ως δεύτερη γλώσσα για τους Ουζμπέκους κατοίκους και γλώσσα επικοινωνίας των λαών. Το 2007 η πόλη ονομάστηκε πολιτιστική πρωτεύουσα του Ισλαμικού κόσμου, καθώς εκεί βρίσκονται πολλά ιστορικά Τζαμιά και θρησκευτικές εγκαταστάσεις.

Γεωγραφία και κλίμα

Γεωγραφία 
Η Τασκένδη βρίσκεται σε μια κοιλάδα ανάμεσα στην Σαμαρκάνδη και το Σιμκέντ του Καζακστάν. Η Τασκένδη απέχει μόλις 13 χιλιόμετρα από τα σύνορα με το Καζακστάν.

Η Τασκένδη βρίσκεται πάνω στον ποταμό Τσιρτσίκ και αρκετών από τους παραποτάμους του. Η πόλη βρίσκεται πάνω σε μια περιοχή τεκτονικά ενεργή και κατά καιρούς βιώνει μετασεισμούς. Η ώρα στη Τασκένδη είναι 3 ώρες μπροστά από αυτή της Ελλάδας και Κύπρου.

Κλίμα 
Το κλίμα της Τασκένδης είναι κάτι ανάμεσα σε μεσογειακό και υγρό ηπειρωτικό κλίμα. Η Τασκένδη χαρακτηρίζεται από ψυχρούς και σχετικά υγρούς χειμώνες, όπως επίσης και από ζεστά και ξηρά καλοκαίρια, επειδή βρίσκεται σε ημιέρημη περιοχή και πολύ μακριά από την θάλασσα. Οι περισσότερες κατακρημνίσεις πέφτουν τον χειμώνα, συχνά με τη μορφή χιονιού. Οι περισσότερες βροχές πέφτουν στις αρχές του χειμώνα και της άνοιξης. Η σχετικά ασυνήθιστη κατανομή των βροχοπτώσεων στη Τασκένδη οφείλεται στο υψόμετρο της. Το καλοκαίρι στη Τασκένδη διαρκεί από τον Μάιο ως τον Σεπτέμβριο, και ειδικά τον Ιούλιο με Αύγουστο ο καιρός είναι αρκετά ζεστός. Ιδιαίτερα από τον Ιούνιο έως τον Σεπτέμβριο οι βροχές είναι ελάχιστες.

Δημογραφία 

Το 1983, 1.902.000 άτομα ζούσαν στην Τασκένδη σε μια περιοχή που έφτανε τα 256 τ.χλμ., την έκταση του δήμου της Τασκένδης. Το 1991, όταν διαλύθηκε η Σοβιετική Ένωση, ο πληθυσμός της πόλης είχε αυξηθεί στα 2.136.000 άτομα και αποτελούσε, και τότε, αλλά και τώρα, την τέταρτη μεγαλύτερη πόλη του πρώην Σοβιετικού χώρου, μετά την Μόσχα, την Αγία Πετρούπολη (τότε Λένινγκραντ) και το Κίεβο. Το 2020 ζούσαν 2.716.176 άτομα στη Τασκένδη.

Το 1989 ζούσαν 701.000 Ρώσοι στην Τασκένδη, ενώ ένα μεγάλο μέρος τους έχει φύγει μετά την διάλυση της ΕΣΣΔ κυρίως προς την Ρωσία.

Τα ουζμπεκικά είναι η μητρική γλώσσα των περισσότερων κατοίκων, ενώ τα ρωσικά χρησιμοποιούνται σαν δεύτερη γλώσσα από τους περισσότερους κατοίκους για την επικοινωνία μεταξύ ατόμων από διαφορετικές εθνότητες. Στη Τασκένδη οι κάτοικοι χρησιμοποιούν το κυριλλικό (όχι μόνο στα ρωσικά, αλλά και στα ουζμπεκικά) και το λατινικό αλφάβητο από κοινού.

Μέσα Μαζικής Επικοινωνίας 
Στην Τασκένδη λειτουργούν 9 εφημερίδες στην Ουζμπέκικη γλώσσα, 4 στην Αγγλική και 9 έντυπα στη Ρώσικη γλώσσα. Ο Πύργος της Τασκένδης, ο οποίος είναι το ψηλότερο κτίσμα στην Κεντρική Ασία, χρησιμοποιείται από την τηλεόραση του Ουζμπεκιστάν.

Αδελφοποιημένες Πόλεις 
  Βερολίνο, Γερμανία
  Καράτσι, Πακιστάν
  Κορτράικ, Βέλγιο
  Κωνσταντινούπολη, Τουρκία
  Ντνίπρο, Ουκρανία

Εξέχοντες Έλληνες από Τασκένδη 
 Βίκτωρ Σαριγιαννίδης
 Μήτσος Πέτσας
 Βασίλης Χατζηπαναγής
 Λευτέρης Πανταζής

Δείτε επίσης
Εθνική Βιβλιοθήκη του Ουζμπεκιστάν

Παραπομπές

Εξωτερικοί σύνδεσμοι 

 Ανακαλύψτε την Τασκένδη
 

Πόλεις του Ουζμπεκιστάν
Πρωτεύουσες της Ασίας